Vilnius City Opera

Istorija

„Vilnius City Opera“ pradžia – 2003 metai, kuomet režisierė Dalia Ibelhauptaitė, dirigentas Gintaras Rinkevičius ir dailininkas Juozas Statkevičius sujungė jėgas statant operą „Pajacai“. Savo trupę menininkai pavadino „Bohemiečiai“. Po 8 metų veiklos – 2011 m. – „Bohemiečiai“ gavo profesionalaus teatro statusą ir tapo „Vilnius City Opera“. 2012 m. liepos mėn. įregistruota Viešoji įstaiga „Vilniaus Miesto Opera“.

Bohema

Ypatingo pasisekimo sulaukęs ir didžiulę reikšmę bohemiečių istorijoje turėjęs spektaklis – Giacomo Puccini opera „Bohema“. Premjera įvyko 2006 metų spalio 25 dieną, Vilniaus kongresų rūmuose. Spektaklyje, režisuotame Dalios Ibelhauptaitės, pagrindinius vaidmenis atliko Edgaras Montvidas (Rudolfas), Joana Gedmintaitė / Sandra Janušaitė (Mimi) Dainius Stumbras (Marčelas), Asmik Grigorian (Miuzetė) ir kiti. Lietuvos valstybiniam simfoniniam orkestrui dirigavo Gintaras Rinkevičius. Spektaklis sulaukė didžiulio pasisekimo, „Bohema“ buvo parodyta daugiau, nei 40 kartų. Ši Giacomo Puccini opera tapo unikaliu spektakliu ne tik Lietuvos operos istorijoje, bet ir tapo savotišku reiškiniu, pakeitusiu daugelio „bohemiečių“ gyvenimus.

Užburtoji fleita

Wolfgang Amadeus Mozart opera „Užburtoji fleita“ pirmą kartą žiūrovams buvo pristatyta 2007 m. gruodžio 2 dieną. Premjera vyko Vilniaus Kongresų rūmų scenoje. Operai dirigavo maestro Gintaras Rinkevičius. Spektaklyje pagrindinius vaidmenis atliko solistai Edgaras Montvidas (Taminas), Asmik Grigorian (Pamina), Heidi Volf (Nakties karalienė) ir kiti. 2011 m. balandžio 15 dieną Paminos vaidmenį atliko Lauryna Bendžiūnaitė, Nakties Karalienės partiją dainavo Joana Gedmintaitė. Spektaklio pastatymą įgyvendinti padėjo neeilinė kūrybinė grupė: scenografas iš Didžiosios Britanijos Dick Bird, kostiumų dailininkas Juozas Statkevičius, šviesų dailininkas  Peter Mumford, choreografė Jūratė Sodytė. Operą režisavo Dalia Ibelhauptaitė.

Pajacai

2008 metais bohemiečių kūrybinė komanda pastatė vienaveiksmę Ruggero Leoncavallo operą „Pajacai“. Premjera vyko lapkričio 12 dieną. Pagrindinius vaidmenis atliko solistai Emil Ivanov (Kanijus), Joana Gedmintaitė /  Asmik Grigorian (Neda), Dainius Stumbras (Tonijus), Laimonas Pautienius (Silvijus), Vytautas Kurnickas (Arlekinas). Spektaklio režisierė Dalia Ibelhauptaitė.

Verteris

Pagrindinį vaidmenį Jules Massenet operoje „Verteris“ atliko žymiausiose pasaulinėse scenose dainuojantis tenoras Edgaras Montvidas. Už šio vaidmens atlikimą Vilnius City Opera pastatyme E.Montvydas buvo apdovanotas Auksiniu scenos kryžiumi. Scenografiją operai kūrė taip pat apdovanotas menininkas – prestižinio Laurence Olivier Award for Best Costume Design savininkas Jon Morrell iš Didžiosios Britanijos. Kostiumų dailininkas – Juozas Statkevičius, šviesų dailininkas – Peter Mumford iš Didžiosios Britanijos. „Verterio“ premjera vyko 2008 m. gruodžio 17 dieną, Vilniaus kongresų rūmuose.

Svynis Todas – demonas kirpėjas

„Svynis Todas – demonas kirpėjas“ yra vienas žinomiausių bohemiečių pastatytų spektaklių. Didžiulės sėkmės ir žiūrovų pripažinimo susilaukusį muzikinį trilerį režisavo Dalia Ibelhauptaitė, scenografiją kūrė Dick Bird, kostiumų dizaineris – Juozas Statkevičius. Tokio žanro kūrinys nėra įprastas bohemiečių repertuare, tačiau naujų iššūkių nuolat ieškanti VCO kūrybinė komanda ėmėsi „Svynio Todo“ drauge su garso režisieriumi Collin Pink ir muzikinio paruošimo vadovu bei dirigentu James Holmes iš Didžiosios Britanijos. Pagrindinius Svynio Todo ir panelės Lovet vaidmenis atliko Dainius Stumbras ir Asmik Grigorian. Taip pat scenoje dainavo Laimonas Pautienius (Antonis),  Joana Gedmintaitė (Joana), Rafailas Karpis / Kęstutis Alčauskis (Tobis), Egidijus Dauskurdis (Turpinas), Arūnas Malikėnas (Bamfordas), Jovita Vaškevičiūtė (Elgeta), Audrius Rubežius / Edmundas Seilius (Pirelis) bei LNOBT choras, vadovaujamas Česlovo Radžiūno.

Bohemiečių svajonės

Greta plataus operų repertuaro Vilnius City Opera yra surengusi ir kelis ypatingus koncertinius pasirodymus. 2010 metų gegužės 16 dieną gausus operos solistų būrys dalyvavo teatralizuotame koncerte „Bohemiečių svajonės“, kurį režisavo Dalia Ibelhauptaitė. Gražiausias operų arijas ir ansamblius iš G.Puccini “Bohemos”, G.Verdi “Don Karlo”, “Makbeto”, W.A.Mozarto “Užburtosios fleitos”, G.Donizetti „Lindos di Šamūni”, P.Čaikovskio “Eugenijaus Onegino”, J.Massenet “Manon Lesko”, taip pat ištraukas iš J.Kandero miuziklo “Kabaretas”, S.Sondheimo “Svynio Todo”, S.Harnicko miuziklo “Smuikininkas ant stogo”, L.Bernsteino “Vestsaido istorijos” bei klausytojų pamėgtas J.Eltono, R.Stewardo, W.Houston, M.Bouble’o, F.Mercury dainas atliko solistai Asmik Grigorian, Rafailas Karpis, Dexter Fletcher, Jeronimas Milius, Joana Gedmintaitė, Edmundas Seilius ir kiti. Lietuvos valstybiniam simfoniniam orkestrui dirigavo Gintaras Rinkevičius.

XYZ

2010 metais Dalia Ibelhauptaitė drauge su bohemiečiais Lietuvos žiūrovams pristatė unikalų kūrinį – „XYZ“ elektroninę operos fantaziją. “XYZ” premjera vyko rugsėjo 9 dieną Vilniuje, menų fabrike „Loftas“. Rugsėjo 11 d. elektroninė operos fantazija buvo rodoma Klaipėdoje, o lapkričio 7 d. – Kaune. Pasirodyme drauge su bohemiečių solistais, tokiais kaip Asmik Grigorian bei Edgaras Montvidas, dainavo Leon Somov, Mario Basanov, Few Nolder, Vidis. Kostiumus pasirodymui kūrė Juozas Statkevičius.

Lakštingalos sugrįžta

Žymiausi ir labiausiai klausytojų pamėgti muzikiniai kūrinai bei operų melodijos skambėjo 2010 m. gruodžio 17 dieną bohemiečių surengtame teatralizuotame koncerte „Lakštingalos sugrįžta“. G.Bizet, G.Puccini, G.Verdi bei kitų garsiųjų kompozitorių kūrinius atliko solistai Jurgita Adamonytė, Lauryna Bendžiūnaitė, Asmik Grigorian, „Metų moters“ apdovanojimuose „Metų atradimo“ apdovanojimą pelniusi Liora Grodnikaitė, taip pat Sandra Janušaitė, Edgaras Montvidas, Dainius Stumbras, Rafailas Karpis, Jeronimas Milius, Egidijus Dauskurdis, Vaidas Vyšniauskas.

Oneginas

Piotro Čaikovskio “Oneginą” bohemiečiai pastatė 2011 metais, premjera vyko kovo 6 dieną. Pagrindinius vaidmenis spektaklyje atliko gausus būrys operos scenos žvaigždžių: Tatjana – Asmik Grigorian / Vida Miknevičiūtė, Lenskis – Edgaras Montvidas / Emilio Pons, Olga – Liora Grodnikaitė / Ieva Prudnikovaitė / Jovita Vaškevičiūtė / Jurgita Adamonytė, Larina – Sigutė Stonytė / Jovita Vaškevičiūtė, Filipjevna – Irena Milkevičiūtė, Trikė – Rafailas Karpis, Greminas – Egidijus Dauskurdis / Tadas Girininkas, kuris taip pat atliko ir Trifano Petrovičiaus vaidmenį. Operos pastatymui ir meniniam išpildymui vadovavo režisierė Dalia Ibelhauptaitė ir maestro Gintaras Rinkevičius. LNOBT chorui vadovavo Česlovas Radžiūnas.

Katia Kabanova

Vilnius City Opera repertuare greta klausytojams gerai žinomų operų yra ir rečiau atliekamų, bet nemažiau įspūdingų kūrinių. Vienas jų – Leoš Janaček opera “Katia Kabanova”. Šios operos pastatymą režisavo Dalia Ibelhauptaitė, muzikiniam išpildymui vadovavo maestro Gintaras Rinkevičius, kostiumų ir grimo dailininkas Juozas Statkevičius. Operoje, kurios premjera įvyko 2011 metų gegužės 21 dieną, dainavo solistai Aušrinė Stundytė (Katia Kabanova), Audrius Rubežius (Tichonas), Jovita Vaškevičiūtė (Kabanicha), Egidijus Dauskurdis (Dikojus), George Oniani (Borisas), Edmundas Seilius (Kudriašas), Liora Grodnikaitė (Varvara), Laura Zigmantaitė (Glaša), Jūratė Rudžianskaitė (Fekluša), Tomas Tuskenis (Kuliginas).

Manon Lesko

Kompozitorių Giacomo Puccini išgarsinusi opera Manon Lesko ne mažesnę atnešė sėkmę ir bohemiečiams. 2012 metais Vilnius City Opera pastatytoje operoje, kurios premjera vyko balandžio 3 dieną, dainavo bohemiečių gerbėjams puikiai pažįstami ir pamilti solistai Asmik Grigorian / Sandra Janušaitė (Manon Lesko), Kristian Benedikt / Lorenzo Decaro (De Grijė),  Laimonas Pautienius / Dainius Stumbras (Lesko), Tadas Girininkas / Egidijus Dauskurdis (Žerontė), Audrius Rubežius (Edmondo, šokių mokytojas) bei Laura Zigmantaitė (Daininkė). Scenografijos autorius Dick Bird iš Didžiosios Britanijos, kostiumus ir grimą kūrė Juozas Statkevičius, šviesų dailininkas Marius Selevičius. Pastatymą režisavo Dalia Ibelhauptaitė. Dirigentas maestro Gintaras Rinkevičius, LNOBT choro meno vadovas Česlovas Radžiūnas.

Arijos iš dušo

„Arijos iš dušo“ – 2012 m. gruodžio 21 dieną vykęs dar vienas teatralizuotas bohemiečių koncertas, kurio metu skambėjo populiariausios ir klausytojų pamėgtos operų arijos, ansambliai, miuziklų ištraukos bei klasika tapusios dainos.  Programoje buvo W. A. Mozarto operos „Don Žuanas“ ir „Visos jos tokios“, R. Wagnerio operos „Tristanas ir Izolda“, G. Puccini „Madam Baterflai“ ir „Toskos“, G. Bizet „Perlų žvejų“ ir „Karmen“, P. Mascagni „Kaimo garbės“ bei kitų kompozitorių operų ištraukos, taip pat ištraukos iš miuziklų – C. M. Schönbergo „Vargdieniai“, H. Arleno „Ozo burtininkas“, Ch. Strouse‘o „Annie“, L. Barto „Oliveris“, L. Bernsteino „Kandidas“ bei tokių scenos žvaigždžių kaip Stingo, M. Buble, F. Mercurry, M. Jacksono, L. Richie kūriniai. Solistai: Asmik Grigorian, Kostas Smoriginas, Kristian Benedikt, Jeronimas Milius, Rafailas Karpis, Lauryna Bendžiūnaitė, Dexter Fletcher, Tadas Girininkas, Sandra Janušaitė, Irena Milkevičiūtė, Edmundas Seilius, Sigutė Stonytė, Dainius Stumbras, Auštinė Stundytė, Šarūnas Šapalas, Jovita Vaškevičiūtė, Laura Zigmantaitė, Kristina Zmailaitė. Koncerto režisierė Dalia Ibelhauptaitė, dirigentas Gintaras Rinkevičius.

Visos jos tokios

2013 metais gegužės 8 dieną Vilniaus kongresų rūmuose vyko Volfgango Amadėjaus Mocarto operos „Visos jos tokios“ premjera. Jai scenografiją kūrė Marijus Jacovskis, kostiumų ir grimo dailininkas Juozas Statkevičius, šviesų dailininkas Eugenijus Sabaliauskas. Pagrindinių vaidmenų atlikėjai – garsūs ir žymiose pasaulio scenose pasirodyti dažnai kviečiami solistai Kostas Smoriginas (Giuljelmas), Edgaras Montvidas (Ferandas), Jurgita Adamonytė (Dorabela), taip pat  Viktorija Kaminskaitė (Fiordilidži), Viktorija Miškūnaitė (Despina) bei Tadas Girininkas (Don Alfonso). Operai dirigavo maestro Gintaras Rinkevičius. Pasirodymuose taip pat dalyvavo VCO ansamblis, vadovaujamas Česlovo Radžiūno.

VCO Rock

2013 metų lapkričio 10 dieną bohemiečiai surengė unikalų koncertą “VCO Rock”, kuriame visiems puikiai pažįstami klasikos kūrinai suskambo dar negirdėtais roko garsais. Šio koncerto muzikinis vadovas – gitaros virtuozas Tomas Varnagiris. Meno vadovė Dalia Ibelhauptaitė, režisierius Gediminas Šeduikis. Muzikinės grupės atlikėjai: Martynas Lukoševičius (mušamieji), Tomas Maslauskas (bosinė gitara), Audrius Piragis (solo gitara), Tomas Varnagiris (solo gitara), Paulius Zdanavičius (klavišiniai). Bohemiečių solistai Kristian Benedikt, Joana Gedmintaitė, Viktoras Gerasimovas, Tadas Girininkas, Asmik Grigorian, Laimonas Pautienius, Tompas Pavilionis, Kostas Smoriginas bei  Aušrinė Stundytė atliko G. Bizet „Karmen“, G. F. Hendelio „Rinaldo“ ir „Kserkso“, W. A. Mozarto „Visos jos tokios“ ir „Don Žuano“, G. Donizetti „Meilės eliksyro“, G. Rossini „Sevilijos kirpėjo“, G. Puccini „Toskos“, Ch. Gounod „Fausto“, G. Verdžio „Rigoleto“ ir „Trubadūro“, L. Delibeso „Lakmės“, A. Vivaldžio „Juditha Triumphans“, V. Bellini „Normos“, M. Musorgskio „Boriso Godunovo“, A. Dvoržako „Undinės“ arijas, ansamblius ir ištraukas.

Jonas ir Greta

Jaunieji VCO kūrėjai režisierius Gediminas Šeduikis ir dirigentas Ričardas Šumila 2014 m. rugsėjo 25, 27, 28 d. pristatė Engelbert Humperdinck operą „Jonas ir Greta“. Kostiumus kūrė „Céline“ mados namuose dirbanti Šv. Martinso dizaino koledžo auklėtinė Eglė Čekanavičiūtė. Scenografija: svečio iš Anglijos Will Holt. VCO menininkai už šią operą buvo apdovanoti: įvairiose kategorijose buvo gautas Auksinis scenos kryžius.

Trubadūras

Giuseppe Verdi opera „Trubadūras“ pirmąkart parodyta 2014-12-02 d. Taip pat ji buvo rodyta 2015 m. spalio 22, 23, 24, 25 d. Vilniaus kongresų rūmuose. Per 4 mėnesius spektaklis susilaukė rekordinio žiūrovų skaičiaus (11 000). Dainavo Asmik Grigorian, tenoras Arnold Rutkowski (Lenkija), Jovita Vaškevičiūtė, Mzia Nioradze (Gruzija) ir kiti. Režisierė Dalia Ibelhauptaitė.

Pelėjas ir Melisanda

Claude Debussy operos „Pelėjas ir Melisanda“ Dalia Ibelhauptaitė drauge su bohemiečių kūrybine komanda ėmėsi 2015 metais. Premjera vyko Vilniaus kongresų rūmuose gruodžio 3 dieną. Operai kostiumus kūrė garsus kostiumų dailininkas iš Didžiosios Britanijos Jon Morrell, scenografas Marijus Jacovskis, šviesų dailininkas Jurijus Kuršys. Solistai: Melisanda – Jurgita Adamonytė, Pelėjas – Giuseppe Filianoti, Golo – Yevgeny Ulanov, Arkelis – Tadas Girininkas, Ženevjeva – Jovita Vaškevičiūtė bei Injolis -  Lina Dambrauskaitė. Operai dirigavo maestro Gintaras Rinkevičius.